
Тариалангийн индексжүүлсэн даатгалын тухай хуулийн
төслийн үр нөлөөний тайлан

[bookmark: _Toc241596022]Товч хураангуй

Энэхүү тайлан нь “Тариалангийн индексжүүлсэн даатгалын тухай” хуулийн төслийн үр нөлөөг Засгийн газрын 2016 оны 59 дүгээр тогтоолын 3 дугаар хавсралтаар баталсан “Хууль тогтоомжийн төслийн үр нөлөөг үнэлэх аргачлал”-ын дагуу үнэлсэн дүгнэлт, зөвлөмжийг нэгтгэн хүргэж байна. 
Үнэлгээг Засгийн газрын саналыг тусгасан хуулийн төслийн шинэчилсэн хувилбарт тулгуурлан дахин хийв. Шинэчилсэн төсөлд индексийн төрөл, даатгалын нэгж ба Газар зүйн мэдээллийн систем (Geographic Information System, GIS)-ийн бүртгэл, индексийн мэдээллийн эх үүсвэр ба баталгаажуулалт, босго үзүүлэлт, нөхөн төлбөрийн хүснэгт, суурь зөрүүний мэдээллийн үүрэг, даатгуулагчийн эрхийн хамгаалалт, хамтын эрсдэлийн сан болон Малын индексжүүлсэн даатгалын тухай хуулийн сангийн тогтолцоог ашиглах зохицуулалт, төсвийн боломжид багтаасан төрийн дэмжлэг, хараат бус шинжээчээр маргаан шийдвэрлэх механизм, туршилтын хэрэгжилтийг гүйцэтгэлийн шалгуур үзүүлэлтээр үнэлэх зохицуулалт тусгагдсан байдлыг үнэлгээний суурь болгосон.
Үнэлгээг 1) зорилгод хүрэх байдал; 2) практикт хэрэгжих боломж; 3) ойлгомжтой байдал; 4) хүлээн зөвшөөрөгдөх байдал; 5) зардал, санхүүгийн үр дагавар; 6) харилцан уялдаа гэсэн зургаан шалгуурын хүрээнд гүйцэтгэлээ. Ерөнхий дүнгээр шинэчилсэн төсөл нь тариалангийн уур амьсгалын эрсдэлийг индексэд суурилан удирдах эрх зүйн суурийг бүрдүүлэх боломжтой, бүтцийн хувьд цогц бөгөөд өмнөх хувилбарт байсан зарим тодорхойгүй байдлыг багасгасан байна. Ялангуяа төрийн дэмжлэгийг батлагдсан төсөв, төсвийн боломжтой уялдуулсан, дэмжлэгийн зорилтот бүлэг, шалгуур, хувь хэмжээ, дээд хязгаарыг Засгийн газар тогтоохоор заасан, туршилтын үр дүнг гүйцэтгэлийн шалгуураар үнэлэхээр хуульчилсан нь хэрэгжих боломж, төсвийн сахилга бат, бодлогын уян хатан байдлыг нэмэгдүүлжээ. Гэвч бодит үр дүн нь өгөгдлийн чанар, индексийн төлөөлөх чадвар, суурь зөрүү, дагалдах журам, сангуудын нэр томьёо ба санхүүгийн урсгалын нэг мөр байдлаас хамаарна.
Хуулийн төслийн гол ололттой тал нь бодит хохирлын үнэлгээнд бүрэн түшиглэх уламжлалт даатгалын хүндрэлүүдийг багасгаж, албан ёсны индексийн мэдээлэл болон урьдчилан тогтоосон нөхөн төлбөрийн хүснэгтэд үндэслэн төлбөрийг шуурхай олгох эрх зүйн үндсийг бүрдүүлсэн явдал юм. Мөн эрсдэлийг доод, дунд, дээд түвшинд хуваарилах, хамтын эрсдэлийн сан болон давхар даатгалын тогтолцоог ашиглах, тариалангийн даатгалд хамаарах хөрөнгө, орлого, зарлага, өр төлбөрийг тусад нь бүртгэж тайлагнах, төрийн дэмжлэгт төсвийн сахилга бат, ил тод, үр ашигтай байдлын зарчим баримтлах, маргаантай нөхөн төлбөрийн маргаангүй хэсгийг хугацаанд нь олгох зэрэг зохицуулалт нь санхүүгийн тогтвортой байдал болон даатгуулагчийн эрхийн хамгаалалтыг сайжруулсан.
Анхаарах асуудлын хувьд индексийн мэдээллийн нягтрал, тасралтгүй байдал, баталгаажуулалтын бодит чадавх, мэдрэгч төхөөрөмж болон зайнаас тандан судлалын өгөгдлийн стандарт, даатгалын бүтээгдэхүүний товч танилцуулгын наад захын агуулга, сангуудын нэр томьёо ба хоорондын санхүүгийн урсгал, туршилтын гүйцэтгэлийн шалгуур үзүүлэлтийн аргачлал, төрийн дэмжлэгийн үр нөлөөг хэмжих үзүүлэлтийг дагалдах журамд нарийвчлах шаардлага хэвээр байна. Харин өмнөх тайланд дурдсан “шилжилтийн үе шатны зохицуулалт шаардлагатай” болон “туршилтын Гүйцэтгэлийн гол шалгуур үзүүлэлт (Key Performance Indicator, KPI)-ийг хуульд тусгах” асуудал шинэчилсэн төслийн 28.1–28.3-т үндсэн түвшинд шийдвэрлэгдсэн гэж үзэв.
	Хуулийн төслийн үр нөлөөний нэгдсэн үнэлгээг Хүснэгт 1-ээр товчоолон харуулав. 
[bookmark: _Toc241596023]Хүснэгт 1. Нэгдсэн үнэлгээ
	Шалгуур үзүүлэлт
	Ерөнхий үнэлгээ
	Гол сайжруулалтын чиглэл

	1.Зорилгод хүрэх байдал
	Сайн
	KPI-ийн аргачлал, суурь/зорилтот түвшин, өргөтгөх шийдвэрийн шалгуур

	2. Практикт хэрэгжих боломж
	Дунд–сайн
	Өгөгдлийн нөөц арга, GIS бүртгэл, мэдрэгч ба зайнаас тандан судлалын баталгаажуулалт

	3. Ойлгомжтой байдал
	Сайн
	Сангуудын нэр томьёо, бүтээгдэхүүний товч мэдээллийн стандарт, техникийн нэг мөр байдал

	4.Хүлээн зөвшөөрөгдөх байдал
	Сайн
	Суурь зөрүүгийн ойлголт, дэмжлэгийн шалгуурын ил тод байдал, санхүүгийн боловсрол

	5. Зардал
	Дунд–сайн
	Төсвийн боломжид нийцсэн зорилтот дэмжлэг, өгөгдөл-дэд бүтэц, сангуудын капиталын хэрэгцээ

	6. Харилцан уялдаа
	Сайн
	Малын индексжүүлсэн даатгалын тогтолцоотой уялдаа, сангуудын нэр томьёо, дагалдах журам



[bookmark: _Toc241596024]Товч зөвлөмж
Хуулийн төслийн үр нөлөөг дээшлүүлэхийн тулд дараах чиглэлээр сайжруулалт хийх нь зүйтэй гэж үзэв.
Нэгдүгээрт, Засгийн газрын саналын дагуу шинэчилсэн төслийн 28.2-т туршилтын хэрэгжилтийн үр дүнг гүйцэтгэлийн шалгуур үзүүлэлтээр үнэлэх, 28.3-т үнэлгээний дүнд үндэслэн хуульд нэмэлт, өөрчлөлт оруулах зохицуулалт тусгагдсан тул өмнө өгч байсан зөвлөмж үндсэндээ хэрэгжсэн байна. Цаашид KPI-ийн нэр төрөл, суурь ба зорилтот түвшин, мэдээллийн эх үүсвэр, үнэлгээний давтамж, өргөтгөх эсхүл өөрчлөх шийдвэрийн шалгуурыг дагалдах журам, аргачлалаар нарийвчлах нь зүйтэй.
Хоёрдугаарт, индексийн мэдээллийн эх үүсвэр, чанарын шаардлага, тулган шалгах, баталгаажуулах, хадгалах болон мэдээллийн зөрүүг шийдвэрлэх нөхцөлийг 8.4–8.5-д журмаар зохицуулахаар тусгасан нь өмнөхөөс сайжирсан. Гэвч өгөгдөл хүрэлцээгүй, тасалдсан, төлөөлөх чадвар сул тохиолдолд хэрэглэх нөөц арга, орлуулах өгөгдлийн эрэмбэ, олон эх үүсвэрийн давхар баталгаажуулалтыг уг журамд тодорхой заах шаардлагатай.
Гуравдугаарт, даатгуулагчийн эрхийг хамгаалах 13, 15 дугаар зүйлийн зохицуулалт сайжирсан боловч даатгалын бүтээгдэхүүний товч танилцуулгад индексийн төрөл ба эх үүсвэр, босго, нөхөн төлбөр олгогдох болон олгогдохгүй нөхцөл, суурь зөрүүний тайлбар, гомдол гаргах сувгийн талаарх зохицуулалт, стандартыг дагалдах журмаар нэг мөр болгох нь зүйтэй.
Дөрөвдүгээрт, 23.1–23.3-т төрийн дэмжлэгийг тухайн жилийн батлагдсан улсын төсөв, төсвийн боломжид багтаан үзүүлэх, зорилтот бүлэг, шалгуур, хувь хэмжээ, дээд хязгаар, нөхцөлийг Засгийн газар тогтоох, төсвийн сахилга бат ба үр ашгийн зарчим баримтлахаар шинэчилсэн нь төсвийн эрсдэлийг өмнөх хувилбараас бууруулсан. Иймд дэмжлэгийг автоматаар тогтмол татаас гэж бус, жил бүрийн төсөв болон бодлогын үр нөлөөтэй уялдсан зорилтот арга хэмжээ болгон хэрэгжүүлэх, үр нөлөөг хамрагдалт, актуар тогтвортой байдал, нөхөн төлбөрийн харьцаа зэрэг үзүүлэлтээр үнэлэх нь зүйтэй.
Тавдугаарт, 17–19 дүгээр зүйлээр хамтын эрсдэлийн сан, давхар даатгалын компани, Малын индексжүүлсэн даатгалын тухай хуулийн 25–27 дугаар зүйлд заасан сангийн тогтолцоог ашиглах, тариалангийн даатгалын хөрөнгө ба өр төлбөрийг тусад нь бүртгэх зохицуулалт тодорхой болсон. Гэсэн хэдий ч 4.1.14–4.1.16, 16.1.2–16.1.3, 17–19 дүгээр зүйлд хэрэглэсэн сангуудын эрсдэлийг хариуцах, хөрөнгийн урсгал хэрхэн явахыг нэг мөр болгох шаардлага хэвээр байна.
[bookmark: _Toc241596025]Нэг. Үр нөлөөний үнэлгээ хийх үндэслэл, арга зүй

1.1. [bookmark: _Toc241596026]Үнэлгээний зорилго
Үр нөлөөний үнэлгээний зорилго нь боловсруулж буй хуулийн төслийн зохицуулалтаас үүдэх эерэг болон сөрөг үр дагаврыг урьдчилан тодорхойлох, хэрэгжилтийн явцад үүсэж болох давхардал, хийдэл, зөрчлийг илрүүлэх, хуулийн төслийг илүү ойлгомжтой, хэрэгжихүйц, хүлээн зөвшөөрөгдөхүйц байдлаар сайжруулах зөвлөмж боловсруулахад оршино.
	Энэхүү үнэлгээ нь зөвхөн хууль зүйн техникийн шаардлагыг шалгахаас гадна, хуулийн төслийн бодлогын зорилт бодит амьдрал дээр хэрхэн хэрэгжих, ямар институцийн болон санхүүгийн нөхцөл шаардах, хэрэглэгч болон даатгагчид ямар үр нөлөө үзүүлэх, төрийн оролцоо ямар түвшинд байх нь оновчтой вэ гэсэн асуудлыг хамруулсан.
[bookmark: _Toc241596027]1.2. Хэрэглэсэн аргачлал, үе шат
Үнэлгээг Засгийн газрын 2016 оны 59 дүгээр тогтоолын 3 дугаар хавсралтаар баталсан аргачлалын дагуу дараах үе шатаар гүйцэтгэлээ. Үүнд:
1. үр нөлөө үнэлэх шалгуур үзүүлэлтийг сонгох;
2. хуулийн төслийн шууд үр дагавар үүсгэх зохицуулалтын хэсгийг тодорхойлох;
3. шалгах хэрэгслийн дагуу үр нөлөөг тооцох, шинжлэх, дүгнэх;
4. үнэлгээний дүнг нэгтгэж, дүгнэлт, зөвлөмж боловсруулах.
Арга зүйн хувьд хууль зүйн шинжилгээ, бодлогын нийцлийн дүн шинжилгээ, зохицуулалтын логик үнэлгээ, эрсдэлийн шинжилгээ, институцийн хэрэгжих чадварын үнэлгээ, зардлын ерөнхий дүн шинжилгээ гэсэн хандлагыг хослуулан ашиглав.
[bookmark: _Toc241596028]1.3. Үнэлгээний хамрах хүрээ
Үнэлгээнд хуулийн төслийн нийт зохицуулалтыг бүхэлд нь хамруулсан боловч шууд үр дагавар үүсгэх ач холбогдол өндөртэй дараах зохицуулалтуудад илүү анхаарал хандуулав. Үүнд:
· нэр томьёо, үндсэн ойлголт;
· даатгалын хэлбэр, даатгалын нэгж, хамрах таримал;
· индексийн мэдээллийн эх үүсвэр, нийтэд мэдээлэх, хэмжилт-тайлагнал-баталгаажуулалтын тогтолцоо;
· босго үзүүлэлт, эрсдэлийн түвшин, нөхөн төлбөрийн шатлал;
· даатгалын гэрээ, даатгалын бүтээгдэхүүний товч танилцуулга, хэрэглэгчийн эрх;
· эрсдэлийн сангууд, давхар даатгал;
· төрийн татаас, өгөгдөл, дэд бүтцийн дэмжлэг;
· хяналт, маргаан шийдвэрлэх, туршилтын үе шат.
[bookmark: _Toc241596029]1.4. Оролцогч талууд ба мэдээллийн эх сурвалж
Энэхүү шинэчилсэн тайлан нь Засгийн газрын саналыг тусгасан хуулийн төслийн хувилбарыг өмнөх үр нөлөөний үнэлгээтэй тулган, өөрчлөгдсөн зохицуулалтын үр нөлөөг дахин үнэлж бэлтгэгдсэн. Үнэлгээнд хуулийн төслийн эх бичвэр болон өмнөх тайланд туссан дүгнэлт, зөвлөмжийг үндсэн эх сурвалж болгон ашиглав.
Мөн үнэлгээ хийхдээ дараах оролцогч талуудын ашиг сонирхол, үүрэг оролцоог харгалзан үзэв. Үүнд:
· тариаланч иргэн, хуулийн этгээд;
· даатгалын компаниуд;
· давхар даатгалын компани;
· санхүүгийн зохицууалт, цаг уур, статистик, газар тариалан, газар зүйн мэдээллийн систем, зайнаас тандан судлалын мэдээллийн байгууллагууд;
· төсвийн асуудал эрхэлсэн төрийн захиргааны төв байгууллага;
· орон нутгийн захиргаа;
· мэргэжлийн холбоо, эрдэм шинжилгээний байгууллага.
Цаашид албан ёсны үр нөлөөний үнэлгээг баталгаажуулахдаа статистик өгөгдөл, актуар тооцоолол, туршилтын аймаг, сумын мэдээлэл, хэлэлцүүлгийн протокол, даатгалын зах зээлийн тоон мэдээллийг хавсарган баримтжуулах шаардлагатай.
[bookmark: _Toc241596030]Хоёр. Үр нөлөөний үнэлгээний дүн

[bookmark: _Toc241596031]2.1. Зорилгод хүрэх байдал
Хуулийн төслийн 1.1-д заасан зорилт нь тариалангийн индексжүүлсэн даатгалын үйл ажиллагааны эрх зүйн үндсийг тогтоох, даатгалын эрсдэлийг хуваарилах, нөхөн төлбөр төлөх, даатгуулагч болон даатгагчийн эрх ашгийг хамгаалахтай холбогдсон харилцааг зохицуулахад чиглэсэн. Шинэчилсэн төсөлд даатгалын зарчим, индексийн төрөл, даатгалын нэгж, гэрээ, үнэлгээ, босго үзүүлэлт, суурь зөрүү, хэмжилт–тайлагнал–баталгаажуулалт, эрсдэлийн сан, төрийн дэмжлэг, хэрэглэгчийн мэдээлэл, маргаан шийдвэрлэлт, туршилтын үнэлгээ зэрэг үндсэн бүрэлдэхүүнийг цогцоор тусгасан нь зорилгод хүрэх суурь нөхцөлийг бүрдүүлж байна.
Даатгалын бүтээгдэхүүний хэлбэрийг олон төрөлтэйгөөр тодорхойлсон нь хуулийн бодит хэрэглээний хүрээг өргөжүүлж, нэг индексэд хэт найдах эрсдэлийг бууруулах боломжтой. Мөн даатгалын нэгжийг GIS-д суурилан тогтоох, талбайг бүртгэх, гурван жил тутам ангилал, индексийн тохирлыг шинэчлэх зохицуулалт нь бодит эрсдэлийг илүү нарийвчлалтай төлөөлөхөд чиглэж байна.
Нөхөн төлбөрийг шаталсан болон хэсэгчлэн байдлаар олгох, нөхөн төлбөрийн хүснэгтийг гэрээний салшгүй хэсэг болгох, даатгагчийн суурь зөрүүгийн тайлбар өгөх үүргийг хуульчлах нь хуулийн зорилгод шууд нийцэж байна. Түүнчлэн эрсдэлийг даатгуулагч, даатгагч, эрсдэлийн сан, давхар даатгал, төрийн дэмжлэг бүхий бүтэцтэй уялдуулсан нь санхүүгийн тогтвортой байдлыг хангах логикийг бүрдүүлжээ.
Өмнөх тайланд туршилтын хэрэгжилтийн амжилтыг хэмжих KPI болон үнэлгээний хүрээг хуульд тодорхой болгох шаардлагатай гэж үзсэн. Шинэчилсэн төслийн 28.2-т гүйцэтгэлийн шалгуур үзүүлэлттэй байх, 28.3-т түүний үр дүнд үндэслэн хуульд нэмэлт, өөрчлөлт оруулах зохицуулалт туссан тул энэ сул тал үндсэн түвшинд арилсан. Харин KPI-ийн агуулга, хэмжих арга, суурь болон зорилтот түвшин, өргөтгөх шийдвэрийн шалгуурыг дагалдах баримт бичгээр нарийвчлах шаардлагатай. Иймд энэ шалгуураар “сайн” гэж үнэлэв.
[bookmark: _Toc241596032]2.2. Практикт хэрэгжих боломж
Хуулийн төслийг практикт хэрэгжүүлэх боломж ерөнхийдөө дундаас сайн түвшинд байна. Хамгийн том давуу тал нь индексийн албан ёсны мэдээлэлд тулгуурлан нөхөн төлбөр олгох учраас уламжлалт газар дээрх бодит хохирлын үнэлгээтэй харьцуулахад хугацаа, зардал, маргаан багасах боломжтойд оршино.
Даатгалын нэгжийг GIS-д суурилан бүртгэх, индексийн мэдээлэлд цаг уурын албан ёсны ажиглалт, даатгуулагчийн мэдрэгч төхөөрөмж, статистик, хиймэл дагуул, баталгаажсан агро-мэдээллийн системийг ашиглах боломж нээсэн нь практикт уян хатан байдлыг бий болгож байна. Түүнчлэн индексийн мэдээллийг нийтэд мэдээлэх, алдаа засах, баталгаажуулах журам боловсруулах эрх зүйн суурийг хуульд тусгасан нь хэрэгжилтийн бодит боломжийг нэмэгдүүлнэ.
Гэвч энэ бүхний амжилт нь бодит өгөгдлийн чанар, станцын нягтрал, талбайн түвшний мэдээллийн хүртээмж, институц хоорондын мэдээлэл солилцоо, хэмжилт-тайлагнал-баталгаажуулалтын тогтолцооны чадавхаас хамаарна. Ялангуяа, тариалангийн эрсдэлийг төлөөлөх индексийн орон зайн нарийвчлал сул бол суурь зөрүү нэмэгдэж, даатгуулагчийн итгэл буурна. Мэдрэгч төхөөрөмжийн мэдээллийг ашиглах заалт хуульд орсон боловч түүний баталгаажуулалт, стандарт, хариуцлагын асуудлыг дагалдах журмаар нарийвчлахгүй бол практикт нэг мөр хэрэглэхэд хүндрэл үүсэж болзошгүй.
Иймд өгөгдөл хангалтгүй нөхцөлд ашиглах баталгаажсан нөөц арга, олон эх үүсвэрийн уялдаа, эксперт баталгаажуулалтын нарийвчилсан механизмыг журамд тодорхой болгох шаардлагатай. Энэ үндэслэлээр “дунд–сайн” гэж үнэлэв.
[bookmark: _Toc241596033]2.3. Ойлгомжтой байдал
Хуулийн төслийн бүтэц нь нийтлэг үндэслэл, даатгалын бүтээгдэхүүн, индексийн мэдээлэл, нөхөн төлбөр, гэрээ, хэрэглэгчийн эрх, эрсдэлийн сан, төрийн дэмжлэг, хяналт, шилжилтийн үе шат гэсэн логик дарааллаар бичигдсэн тул ерөнхий бүтэц, агуулгын хувьд ойлгомжтой байна.
Нэр томьёоны тодорхойлолт нэлээд өргөн хүрээтэй, хуулийн онцлог ойлголтуудыг тусгасан нь давуу талтай. Ялангуяа “суурь зөрүү”, “даатгалын нэгж”, “босго үзүүлэлт”, “хамтын эрсдэлийн сан”, “хэмжилт, тайлагнал, баталгаажуулалт” зэрэг ойлголтыг хуульд оруулсан нь хэрэглээний нэг мөр байдлыг дэмжинэ.
Гэсэн хэдий ч зарим зохицуулалт, ялангуяа сангуудын хоорондын ялгаа, давхар даатгалын компанийн сан ба хамтын эрсдэлийн сангийн харилцаа, нөхөн төлбөрийн хүснэгтийн хэрэглээ, таван жил тогтмол даатгуулсан боловч нөхөн төлбөр аваагүй даатгуулагчид үзүүлэх хөнгөлөлтийн нөхцөлийн хэрэгжилт зэрэг нь уншигчийн хувьд нэмэлт тайлбар шаардаж болохоор байна.
Мөн техникийн хувьд үг үсэг, дугаарлалт, найруулгын нэг мөр байдлыг дахин шалгаж засварлах шаардлагатай. Гэвч нийт агуулгын хувьд ойлгомжтой байдлын түвшин сайн байна гэж үзэж “сайн” гэж үнэлэв.
[bookmark: _Toc241596034]2.4. Хүлээн зөвшөөрөгдөх байдал
Индексжүүлсэн даатгалын хувьд хүлээн зөвшөөрөгдөх байдал нь зөвхөн хууль зүйн төгс байдал биш, харин хэрэглэгчийн ойлголт, итгэлцэл, шударга гэж хүлээн авах мэдрэмжээс шууд хамаарна. Энэ талаас авч үзвэл хуулийн төсөлд даатгагчийн мэдээллийн үүргийг тодорхой тусгасан, даатгалын бүтээгдэхүүний товч танилцуулга хүргүүлэх, суурь зөрүүгийн талаар урьдчилан тайлбарлах, санхүүгийн боловсролын сургалт зохион байгуулах, индексийн мэдээллийг нийтэд мэдээлэх зохицуулалт орсон нь хүлээн зөвшөөрөгдөх байдлыг дэмжиж байна.
Гэсэн хэдий ч индексжүүлсэн даатгалын хамгийн түгээмэл маргаан нь “би хохирсон ч төлбөр аваагүй” гэсэн ойлголтоос үүсдэг. Иймд хуульд заасан суурь зөрүүний тайлбар, нөхөн төлбөр олгогдох болон олгогдохгүй нөхцөл, жишээ тооцоо, бодит жишээн дээр суурилсан тайлбарын хэрэглээ маш чухал юм. Мөн бодит хэрэглээнд даатгалын бүтээгдэхүүний товч танилцуулга, гэрээ, нөхөн төлбөрийн хүснэгт нь үнэхээр ойлгомжтой хэлээр бэлтгэгдэх шаардлагатай.
Төрийн дэмжлэгийг 23.1-д тухайн жилийн батлагдсан улсын төсөв, төсвийн боломжид багтаан үзүүлж болохоор, 23.2-т зорилтот бүлэг, шалгуур, хувь хэмжээ, дээд хязгаар, нөхцөлийг Засгийн газар тогтоохоор, 23.3-т тэгш хүртээмж, ил тод байдал, төсвийн сахилга бат, үр ашигтай байдлын зарчим баримтлахаар тусгасан нь хүлээн зөвшөөрөгдөх байдал болон төсвийн хариуцлагын тэнцвэрийг сайжруулсан. Дэмжлэгийн нөхцөл, шалгуурыг урьдчилан ойлгомжтой мэдээлэх нь хэрэглэгчийн итгэлцэлд чухал. Ийм үндэслэлээр энэ шалгуурыг “сайн” гэж үнэлэв.
[bookmark: _Toc241596035]2.5. Зардал, санхүүгийн үр дагавар
Хуулийн төслийн хэрэгжилт нь төр, даатгагч, давхар даатгалын бүтэц, өгөгдлийн байгууллагуудад тодорхой санхүүгийн болон зохион байгуулалтын ачаалал үүсгэнэ. Төрийн хувьд зохицуулалт, хяналт, өгөгдөл ба индексийн дэд бүтэц, хэмжилт–тайлагнал–баталгаажуулалт, мэдээлэл түгээх, туршилтын хэрэгжилт болон боломжит хураамжийн дэмжлэгийн зардал гарна. Даатгагчийн хувьд бүтээгдэхүүн хөгжүүлэлт, актуар тооцоо, систем, гэрээ, хэрэглэгчийн мэдээлэл, тайлагналын зардал; сангууд ба давхар даатгалын хувьд эрсдэлийн бодит тохиолдлоос хамаарах нөхцөлт санхүүгийн хэрэгцээ үүснэ.
Шинэчилсэн төслийн 23.1-д төрийн дэмжлэгийг заавал тогтмол хувь хэмжээгээр олгох бус, тухайн жилийн батлагдсан улсын төсөв, төсвийн боломжид багтаан даатгалын хураамжийн тодорхой хэсэгт үзүүлж болохоор заасан. 23.2–23.3-т дэмжлэгийн зорилтот бүлэг, шалгуур, хувь хэмжээ, дээд хязгаар, нөхцөлийг Засгийн газар тогтоож, төсвийн сахилга бат, үр ашигтай байдлыг баримтлахаар тусгасан нь өмнөх хувилбартай харьцуулахад төсөвт үүсэх автомат, тогтмол үүргийн эрсдэлийг бууруулсан. Гэсэн хэдий ч жил бүрийн дэмжлэгийн бодит хэмжээ, хамрагдалт, сангуудын капиталын хэрэгцээг актуар болон төсвийн тооцоогоор баталгаажуулах шаардлагатай.
Зардлын гол эрсдэл нь өгөгдлийн дэд бүтцэд шаардагдах хөрөнгө оруулалт, туршилтын болон өргөтгөсөн хэрэгжилтийн цар хүрээ, тухайн жилд Засгийн газраас тогтоох дэмжлэгийн хэмжээ, нийтлэг уур амьсгалын эрсдэл давхцсан үед сангууд ба давхар даатгалын ачаалал өсөхөөс хамаарна. Шинэчилсэн төсөл төсвийн боломжийн хязгаарлалт, тусдаа бүртгэл, аудит, тайлагналын зохицуулалтаар санхүүгийн эрсдэлийг тодорхой хэмжээнд бууруулсан тул энэ шалгуурыг “дунд–сайн” гэж үнэлэв.
[bookmark: _Toc241596036]2.6. Харилцан уялдаа
Хуулийн төсөл нь Иргэний хууль, Даатгалын тухай хууль, Даатгалын мэргэжлийн оролцогчийн тухай хууль, Санхүүгийн зохицуулах хорооны эрх зүйн байдлын тухай хууль, Статистикийн тухай хууль, Тариалангийн тухай хууль, түүнчлэн зарим тохиолдолд Малын индексжүүлсэн даатгалын тухай хуулийн зохицуулалтыг харгалзан боловсруулагдсан тул ерөнхийдөө харилцан уялдаатай байна.
Төслийн 3.1, 18.1, 19.1, 26.1 зэрэг заалтаар бусад хуулийн зохицуулалтыг иш татсан нь давхардлыг бууруулах эерэг талтай. 6.9-д индексээр төлөөлөх боломжгүй богино хугацааны, бага талбай хамарсан зарим эрсдэлийг Даатгалын тухай хуулиар зохицуулахаар тусгасан; 18.1, 19.1-д Малын индексжүүлсэн даатгалын тухай хууль дахь давхар даатгалын компани, сангийн тогтолцоог ашиглахаар заасан нь одоо байгаа институцийн бүтцийг давхардуулахгүй ашиглах чиглэлтэй байна.
Гэсэн хэдий ч үйл ажиллагааны түвшинд харилцан уялдаа хангахын тулд индексийн мэдээлэл, баталгаажуулалт, GIS бүртгэл, мэдрэгч мэдээлэл, хараат бус шинжээчээр маргаан шийдвэрлэх, сангуудын удирдлага, тусдаа бүртгэл, тайлан, аудитын журмыг салбар хооронд уялдуулан батлах шаардлагатай. Мөн 16.1.2 дахь “даатгагчийн эрсдэлийн дунд түвшний сан” гэх нэршлийг 17 дугаар зүйл дэх “хамтын эрсдэлийн сан” болон 4.1.15 дахь тодорхойлолттой нэг мөр болгох эсэхийг нягтлах нь зүйтэй. Иймээс энэ шалгуурыг “сайн” гэж үнэлэв.

[bookmark: _Toc241596037]Гурав. Гол эрсдэл, анхаарах асуудлууд
Хуулийн төслийн хэрэгжилтэд дараах үндсэн эрсдэлүүд нөлөөлж болзошгүй байна.
Нэгдүгээрт, өгөгдлийн эрсдэл. Индексийн даатгалын үр нөлөө нь өгөгдлийн чанар, нягтрал, тасралтгүй байдал, тухайн даатгалын нэгжийг төлөөлөх чадвараас хамаарна. Хэрэв цаг уурын станцын нягтрал хангалтгүй, статистикийн чанар сул, хиймэл дагуулын мэдээлэл баталгаажуулалтгүй бол индексийн найдвартай байдал буурна.
Хоёрдугаарт, суурь зөрүүний эрсдэл. Бодит хохирол ба индексийн үзүүлэлт бүрэн давхцахгүй байх нь индексжүүлсэн даатгалын салшгүй шинж. Үүнийг бууруулах арга хэмжээ хангалтгүй бол хэрэглэгчийн маргаан нэмэгдэж, бүтээгдэхүүний нэр хүнд буурна.
Гуравдугаарт, хэрэглэгчийн ойлголт, итгэлцлийн эрсдэл. Индексжүүлсэн даатгалын логик уламжлалт даатгалаас ялгаатай тул мэдээлэл, тайлбар, сургалт хангалтгүй байвал хамрагдалт багасах эрсдэлтэй.
Дөрөвдүгээрт, санхүүгийн тогтвортой байдлын эрсдэл. Нийтлэг шинжтэй уур амьсгалын эрсдэл давхцан үүсэхэд нөхөн төлбөрийн төвлөрөл огцом өсч, сангууд, давхар даатгалын хамгаалалтад ачаалал нэмэгдэнэ.
Тавдугаарт, институцийн уялдааны эрсдэл. Индексийн мэдээлэл цуглуулах, баталгаажуулах, нийтэд мэдээлэх, алдаа засах, маргаан шийдвэрлэх, аудит хийх зэрэг чиг үүрэг хэд хэдэн байгууллагын хамтын ажиллагаанаас хамаарах тул үйл ажиллагааны түвшний тодорхой журам шаардлагатай.
Зургаадугаарт, төрийн дэмжлэгийн хэрэгжилтийн эрсдэл. Шинэчилсэн төсөл дэмжлэгийг төсвийн боломжид багтаан, зорилтот бүлэг, шалгуур, хувь хэмжээ, дээд хязгаартай хэрэгжүүлэхээр тусгасан нь төсвийн эрсдэлийг бууруулсан. Харин шалгуур, хувь хэмжээ жил бүр тогтворгүй өөрчлөгдөх, эсхүл үр нөлөөний үнэлгээгүй тогтоох нь хэрэглэгчийн хүлээлт, даатгалын зах зээлийн төлөвлөлтөд сөргөөр нөлөөлж болзошгүй тул тогтвортой, ил тод аргачлал шаардлагатай.

Засгийн газрын саналыг тусгасан шинэчилсэн хуулийн төсөл нь тариалангийн салбарын уур амьсгалын эрсдэлийг индексжүүлсэн даатгалаар удирдах эрх зүйн тогтолцоог цогцоор бүрдүүлэх суурийг бэхжүүлсэн байна. Ялангуяа индексийн мэдээллийн чанар, баталгаажуулалтын журмын эрх зүйн үндэс; суурь зөрүүний мэдээллийн үүрэг; нөхөн төлбөрийн маргаангүй хэсгийг хугацаанд нь олгох; хамтын эрсдэлийн сан ба одоо байгаа давхар даатгалын сангийн тогтолцоог ашиглах; тариалангийн даатгалын хөрөнгө, орлого, зарлага, өр төлбөрийг тусад нь бүртгэх; төрийн дэмжлэгийг батлагдсан төсөв, төсвийн боломжтой уялдуулах; хараат бус шинжээчийн журам; туршилтын хэрэгжилтийг KPI-аар үнэлэх зохицуулалт нь өмнөх хувилбараас илүү тодорхой, хэрэгжихүйц болсон.
Хуулийн амжилттай хэрэгжилт нь өгөгдлийн системийн чанар, институцийн зохицуулалт, хэрэглэгчийн ойлголт, туршилтын үр дүнд суурилсан үе шаттай хэрэгжилт, төрийн дэмжлэгийн зорилтот ба төсөвт нийцсэн бодлого, сангуудын санхүүгийн урсгал, үйл ажиллагааг зохицуулах дагалдах журмуудаас ихээхэн шалтгаална.
Иймд хуулийн төслийг бодлогын зорилго, бүтэц, үндсэн зохицуулалтын хувьд хэрэгжих боломжтой, үр нөлөөтэй гэж үзэв. Засгийн газрын саналыг тусгаснаар өмнөх үнэлгээнд дурдсан төсвийн автомат ачаалал, туршилтын үнэлгээний эрх зүйн суурь, одоо байгаа давхар даатгалын тогтолцоотой уялдах асуудал тодорхой хэмжээнд сайжирсан. Харин дагалдах журам, өгөгдлийн нөөц арга, бүтээгдэхүүний мэдээллийн стандарт, KPI-ийн аргачлал, сангуудын нэр томьёо ба санхүүгийн урсгалыг нарийвчлах шаардлага хэвээр байна.

1. Шинэчилсэн төслийн 28.2–28.3-т KPI-д суурилсан үнэлгээний эрх зүйн үндэс туссан тул туршилтын хэрэгжилтийн шалгуур үзүүлэлтийн нэр төрөл, суурь түвшин, зорилтот түвшин, мэдээллийн эх үүсвэр, үнэлгээний давтамж, өргөтгөх эсхүл өөрчлөх шийдвэрийн шалгуурыг дагалдах аргачлалаар баталгаажуулах.
2. Индексийн өгөгдөл хүрэлцээгүй, тасалдсан, эсхүл төлөөлөх чадвар сул нөхцөлд хэрэглэх нөөц өгөгдөл, орлуулах арга, эх үүсвэрийн эрэмбэ, тулган баталгаажуулалтын механизмыг 8.4–8.5-д заасан журамд тодорхой тусгах.
3. Автомат станц, мэдрэгч төхөөрөмж, зайнаас тандан судлалын мэдээлэл ашиглах стандарт, баталгаажуулалт, өгөгдлийн чанар, хадгалалт, хариуцлагын зохицуулалтыг үйл ажиллагааны түвшинд тодорхой болгох.
4. Даатгалын бүтээгдэхүүний товч танилцуулгад заавал багтах мэдээллийн наад захын стандартыг тогтоож, индекс, босго, суурь зөрүү, нөхөн төлбөрийн нөхцөл, жишээ тооцоо, гомдол гаргах мэдээллийг нэг мөр болгох.
5. 4.1.14–4.1.16, 16–19 дүгээр зүйлд хэрэглэсэн сангуудын нэр томьёо, эрсдэлийн түвшин бүрийн хариуцагч, хөрөнгө төвлөрүүлэх ба зарцуулах урсгал, тусдаа бүртгэл, тайлагналын уялдааг нэг мөр тодорхой болгох.
6. 23.1–23.3-т заасан төрийн дэмжлэгийг батлагдсан төсөв, төсвийн боломж, зорилтот бүлэг, актуар үндэслэл, хамрагдалт болон үр нөлөөний үзүүлэлттэй уялдуулан тогтоох аргачлалыг боловсруулах; дэмжлэгийн үр нөлөөг жил бүр үнэлж хэвших.
7. Хуулийн төслийн техникийн найруулга, дотоод ишлэл, нэр томьёо, дугаарлалт, ялангуяа “хамтын эрсдэлийн сан” ба “эрсдэлийн дунд түвшний сан” гэсэн хэрэглээг дахин нягталж нэг мөр болгох.

· Нэр томьёо, үндсэн ойлголтууд (1–4 дүгээр зүйл)
· Даатгалын хэлбэр, хамрах нэгж, таримал, GIS бүртгэл (5–7 дугаар зүйл)
· Индексийн мэдээллийн эх үүсвэр, нийтэд мэдээлэх, МТБ тогтолцоо (8 дугаар зүйл)
· Босго тогтоолт, эрсдэлийн түвшин, нөхөн төлбөрийн шатлал (9–10 дугаар зүйл)
· Хураамж, гэрээ, суурь зөрүү, нөхөн төлбөр, хэрэглэгчийн эрх (11–15 дугаар зүйл)
· Эрсдэлийн хуваарилалт, сангууд, давхар даатгал, аудит (16–22 дугаар зүйл)
· Төрийн дэмжлэг, татаас, өгөгдөл-дэд бүтэц (23–24 дүгээр зүйл)
· Хяналт, маргаан, хариуцлага, шилжилтийн үе шат (25–29 дүгээр зүйл)

· Нэр томьёоны хэрэглээг бүх зүйл, заалтад нэг мөр болгох;
· Сангуудын нэршил, хоорондын хамаарлыг тайлбарлах найруулгыг илүү тодруулах;
· Мэдрэгч төхөөрөмжийн мэдээлэл, GIS бүртгэл, алдаа засварын журамтай холбоотой эрх зүйн ишлэлийг operational түвшинд тодорхой болгох;
· Нөхөн төлбөрийн хүснэгтийн хэрэглээг гэрээний нөхцөлтэй уялдуулсан тайлбарын хэлбэрээр жишээчлэх;
· Төрийн дэмжлэгийн зорилтот бүлэг, шалгуур, хувь хэмжээ, дээд хязгаар, төсвийн боломжтой уялдах аргачлалыг дагалдах танилцуулга, зардлын тооцоотой нийцүүлэх.

